runetrust/blame-folketinget-dk huggingface dataset:
Pia Kristensen (DF), 2004-03-23:
Jeg kan i hvert fald bekræfte, at Socialdemokraterne var med til at sætte forældrebetalingen op fra 30 til 33 pct.
Det kan ikke bortforklares.
Så Socialdemokraterne har en del af skylden for, at priserne er så høje i dag.
Med hensyn til prioriteringen synes vi, at det er utrolig dårligt at sætte priserne ned, og at det så er børneydelsen, der skal finansiere det.
Med hensyn til næste skridt og næste skridt og næste skridt, så gør alle politiske partier jo sådan.
Men jeg synes lige, at jeg vil sige, at Socialdemokraterne inden for det sidste halve år har taget så hurtige skridt på alle mulige områder: man vil bedre vilkår for børnefamilierne, man vil bedre vilkår for de ældre, man ønsker en højere pension osv. osv., men det eneste, vi altid mangler, når Socialdemokraterne kommer med alle deres populistiske forslag, er finansieringsdelen, og det er vi selvfølgelig som økonomisk ansvarlige interesseret i også at få med i de overvejelser, vi skal stå og prioritere.
Lotte Bundsgaard (S), 2004-03-23:
Kan fru Pia Kristensen bekræfte, at hun i sin ordførertale omtalte det som mærkeligt, at når der i nogle kommuner ikke er pasningsgaranti, prioriterer Socialdemokraterne at nedsætte taksterne?
Kan fru Pia Kristensen bekræfte, at det, vi gjorde, da vi sad i regering, var, at vi sagde, at hver enkelt familie skal være tryg ved, at man kan få passet sit barn, når man er færdig med sin barselorlov, og at vi derfor skabte 180.000 ekstra pladser?
Kan fru Pia Kristensen bekræfte det?
Kan fru Pia Kristensen bekræfte, at for at få kommunerne til det gav vi dem lov til at sætte taksten op fra 30 til 33 pct., altså for at vi kunne sikre, at vi kunne skaffe alle de pladser, så vores børn kunne blive passet?
Kan fru Pia Kristensen derefter bekræfte, at det, der er vores næste skridt - nu kender fru Pia Kristensen åbenbart meget til vores forslag - er at sætte taksterne ned til 1.000 kr., fordi vi nu er nået så langt med børnepasningsgarantien?
Pia Kristensen (DF), 2004-03-23:
Vi må jo slå fast, at det var Socialdemokraterne sammen med Det Radikale Venstre, der i kommuneaftalen for 1999 muliggjorde, at taksterne steg til 33 pct., og derfor står vi i dag med nogle meget høje priser på pasningsområdet.
Det, vi først og fremmest ønsker, er at få belyst: Hvad er årsagen til, at priserne kan svinge fra 1.700 kr. til 3.500 kr. pr. måned?
Vi synes, det lyder besynderligt.
Vi må sætte spørgsmålstegn ved det og se, om det i den kommende undersøgelse viser sig, at der måske ligger noget skjult i det tal, som vi skal have kigget nærmere på.
Og så kunne det være, at priserne kunne blive sænket.
Socialdemokraternes prioritering forstår vi ikke, og det er også ud fra finansieringsdelen, for vi har jo fået at vide af Socialdemokraterne, at vi finansierer denne her nedsættelse med børneydelsen, og det kan vi ikke gå ind for i Dansk Folkeparti.
Lotte Bundsgaard (S), 2004-03-23:
Sådan som jeg hørte fru Pia Kristensens tale, sagde hun, at hun ikke forstod Socialdemokraternes prioritering, fordi der ikke var pasningsgaranti.
Jeg vil bare lige sige helt klart til fru Pia Kristensen, at vores forslag om, at det kun skal koste 1.000 kr. at få sit barn passet, skal kombineres med en pasningsgaranti.
Vi prioriterer altså børnefamilierne.
Vi siger, at det er for dyrt at få børnene passet.
Mit andet spørgsmål er, at det er lidt specielt, at Dansk Folkeparti ikke vil støtte enkeltforslag. Er det sådan, at Dansk Folkeparti kun vil støtte forslag, hvis de kommer fra regeringen?
Er det sådan, at Dansk Folkeparti er blevet så meget et halehæng til regeringen, at man kun støtter forslag, der kommer derfra, så Dansk Folkeparti ikke kan tage stilling til enkeltforslag, der f.eks. er fremsat af SF,
selv om det er et godt enkeltforslag?
Lotte Bundsgaard (S), 2004-03-23:
Som svar på hr. Villy Søvndals første spørgsmål vil jeg sige, at dét at håbe på, at regeringen vil rette en fejl, mener jeg nok er for langt at gå.
Det, man bare kunne håbe på, var, at regeringen stod ved det, de sagde.
Det vil sige, at socialministeren, når hun f.eks. i medierne sagde, at det var for dyrt at få sine børn passet, så reelt ville gøre noget ved det, også når vi stod herinde.
Men jeg er fuldstændig enig med hr. Villy Søvndal i, at det, vi jo ser gang på gang, er, at kommunerne bliver nødt til at skære ned også på børneområdet.
Det påvirker ikke kun den pris, vi betaler, men jo også den service, man kan yde det sted, vi får passet vores børn.
Og det er jo, fordi regeringen har valgt, i stedet for at sikre et stærkt velfærdssamfund, der er der, når vi har brug for det, når vores børn skal passes, når vores ældre skal plejes, at bruge pengene på skattelettelser, på skattestoppet.
Jeg tror faktisk, de fleste danskere ønsker, at vores ældre kunne blive passet lidt bedre, at vi var sikre på, at vores børn kunne få en plads, at det ikke var så dyrt, i stedet for de her gaver, som regeringen har valgt at dele ud af i stedet for at sikre, at vi kan få flere i arbejde, kan få nogle flere penge ind statskassen, der så kan gøre, at vi kan bruge penge bl.a. på vores børn.
Villy Søvndal (SF), 2004-03-23:
Jeg vil spørge fru Lotte Bundsgaard, om ikke en af årsagerne til, at det bliver meget aktuelt nu, er, at regeringen fører den der ekstremt stramme økonomi over for kommunerne, der gør, at kommuner, der har ydet tilskud, tager deres tilskud væk, fordi de ikke har råd til andet, og at regeringen på den måde er med til at presse priserne op.
Så vil jeg også spørge: Er en af de store forskelle på venstrefløjen og den borgerlige fløj i virkeligheden ikke også, at hvis venstrefløjen har lavet noget, som virker modsat af, hvad man havde troet, i det her tilfælde takstforhøjelser, som vi jo var modstandere af, men som Socialdemokraterne valgte at fremlægge sammen med De Radikale i sin tid, så kan man erkende en fejl, og så kan man rette en fejl?
Og ville det ikke være utrolig forløsende for det politiske liv, hvis det overhovedet kunne lade sig gøre at få en fra Venstre eller De Konservative - eller for den sags skyld fra Dansk Folkeparti - til på noget tidspunkt at indrømme, at man havde lavet en fejl?
Lotte Bundsgaard (S), 2004-03-23:
Nu sagde fru Eva Kjer Hansen nogle ikke så pæne ord om mig, da hun stod på talerstolen, det vil jeg lade være med.
Jeg vil i stedet for gentage, hvad jeg har sagt mange gange.
Derfor - jeg har sagt det et par gange, så nu tror jeg, at fru Eva Kjer Hansen skal høre
rigtig godt efter - gav vi kommunerne mulighed for at hæve taksten til 33 pct. af omkostningerne.
Nu kan vi se, at langt de fleste kommuner har fået pasningsgaranti, vi har skabt 180.000 ekstra pladser, og det
er vi helt ærligt ret stolte af, men samtidig kan vi se, at det er blevet alt for dyrt at få børnene passet.
Det vil sige, at jeg erkender, at den lovgivning, vi lavede på det tidspunkt, var med til at gøre, at vi fik skabt rigtig mange ekstra pladser, men også havde den konsekvens, at det blev meget dyrt for den enkelte familie.
Vi står nu og siger: Hvorfor skal vi så ikke sænke den takst?
Jeg kan høre, at Venstre synes, det er i orden med en høj pris for en daginstitutionsplads; socialministeren synes, det er i orden.
Jeg siger stille og roligt: Vi synes ikke, det er i orden, at man skal betale så meget for at få sine børn passet.
De, der hver eneste dag går på arbejde og betaler skat til fællesskabet, skal kunne få passet deres børn billigere.
Derfor har vi fremsat et beslutningsforslag
om, at det maksimalt skal koste 1.000 kr. at få sit barn passet.
Eva Kjer Hansen (V), 2004-03-23:
Jeg synes, det er underligt, at fru Lotte Bundsgaard har brug for at snakke udenom og ikke bare kan sige: Ja, det er vores ansvar, ja, vi valgte at hæve forældrebetalingsloftet til 33 pct., for så simpelt er det jo egentlig.
Jeg vil egentlig gerne citere lidt fra Socialdemokratiets ordførertale, da loven blev vedtaget. Hr. René Skau Björnsson sagde bl.a., at man nu ville give kommunerne muligheden for at opkræve den forhøjede forældrebetaling som en gulerod til at nå regeringens mål om en pasningsgaranti.
I dag har alle kommuner, bortset fra 21 kommuner, en pasningsgaranti, og det er altså det, fru Lotte Bundsgaard benytter som grundlag for at løbe skrigende væk fra den aftale, fru Lotte Bundsgaards parti selv indgik for 4 år siden, og som jo kun knap og nap lige er blevet gennemført.
Så vender man altså fuldstændig på en tallerken og synes, at det, man selv stod for i sin tid, var helt forkert.
Men jeg vil bare gerne have den der simple indrømmelse - jeg synes, det ville være på sin plads at erkende det ansvar, man selv står med.
Lotte Bundsgaard (S), 2004-03-23:
Jeg vil godt endnu en gang fortælle, at da vi sad i regering, sagde vi, at det først og fremmest var vigtigt, at vi fik skabt nogle flere daginstitutionspladser.
Vi ville ikke finde os i, at så mange forældre ikke kunne få deres børn passet. Derfor sagde vi, at vi godt kunne hæve daginstitutionstaksten i de kommuner, der indførte pasningsgaranti.
Derfor skaffede vi 180.000 ekstra pladser; 180.000 flere børn kunne blive passet.
Det, vi kan se nu, er, at det er blevet for dyrt at få børnene passet; at vi har skaffet rigtig mange daginstitutionspladser; at vi for at kunne tage det næste skridt - sådan er det jo i politik, sådan har vi det i hvert fald, vi tager ét skridt ad gangen - skal indføre en pasningsgaranti, der sikrer, at de sidste kommuner kommer med, samt lave et loft over, hvor dyrt det må være at få børnene passet, på 1.000 kr.
Eva Kjer Hansen (V), 2004-03-23:
Trods den store erkendelse her til sidst har jeg alligevel brug for at få bekræftet af fru Lotte Bundsgaard, at når fru Lotte Bundsgaard siger, at det er blevet alt for dyrt at få børn passet, er det i virkeligheden Socialdemokratiet, der har ansvaret for, at det er blevet alt for dyrt, fordi det er Socialdemokratiet, der står med ansvaret for, at loftet på forældrebetalingen i dag er 33 pct.
Kan jeg bare få bekræftet, at det er Socialdemokratiets ansvar?
Eva Kjer Hansen (V), 2004-03-23:
Jeg ved ikke, om det er fru Lotte Bundsgaard, der er tunghør, eller om det er, fordi tiden er så fremskreden, som den er.
Jeg tror, at jeg flere gange har sagt, at jeg synes, det er godt at få undersøgt, hvorfor priserne er, som de er, for jeg synes, der er nogle priser, der er meget høje.
Men jeg skal igen gentage, at når forældrebetalingen i dag er forholdsmæssig, når det er en andel af udgifterne, så er det, fordi den tidligere SR-regering lavede en aftale med kommunerne og med et flertal her i Folketinget fik gennemført, at det netop skulle være forholdsmæssig.
Så hvis der er nogen, der taler udenom, så er det jo netop den socialdemokratiske ordfører, der tilsyneladende er på vej langt væk fra den politik, man tidligere har stået for.
Lotte Bundsgaard (S), 2004-03-23:
I Socialdemokratiet er vi ikke i tvivl.
Vi synes, det er alt for meget at betale over 3.000 kr. for at få sit barn passet.
Nu taler Venstres ordfører nok en lille smule udenom, for Venstres ordfører bliver ved med at tale om andele.
Jeg kan så tage udgangspunkt i en ganske almindelig familie, der har et barn, der går i vuggestue.
Synes Venstre, det er i orden, at man skal betale over 3.000 kr. for at få sit barn passet i en vuggestue, fordi man vælger at gå på arbejde hver eneste dag og betale sin skat?
Synes Venstre, det er i orden, ja eller nej?
Eva Kjer Hansen (V), 2004-03-23:
Der er jo en maksimal andel, man skal betale, nemlig et loft
på 33 pct.
, og som jeg henviste til, blev der jo netop indgået aftale herom fra den tidligere regerings side.
Det er et tal, der altså er forholdsmæssig, og det er derfor, jeg netop gjorde en del ud af at sige, at jeg synes, at det, der er interessant, er at få kigget på, hvorfor priserne er sådan, som de er i de enkelte dagtilbud.
Svarer det til kvaliteten?
Hvorfor er den så forskellig fra kommune til kommune?
Der synes jeg, at det, man om noget har brug for at finde ud af, er det forhold, der er mellem pris og kvalitet.
Villy Søvndal (SF), 2004-03-23:
Jeg tror, at det bliver stadig vigtigere, jo mere aftenen skrider frem, at vi tilbringer nogle timer sammen, for så kan man jo starte med at tage det væk, der kun var bragesnak.
Store dele af ministerens udspil i vinterferien viste sig jo at være uden økonomiske overvejelser overhovedet, og statsministeren blev meget sur på socialministeren og skældte ud på hende over, at hun havde sagt noget uden at spørge statsministeren.
Så det kan vi først sortere væk, ikke?
Så kan vi tage tilbage til det, som vi begge to synes er gode forslag, og der forstår jeg, at det synes Dansk Folkeparti også at det her er.
Og det er vel ikke sådan, at det er, fordi det kommer fra SF, at Dansk Folkeparti ikke vil stemme for, vel?
For fru Pia Kristensen fik sagt til slut, at man vil stemme for forslag fra regeringen, men jeg kan ikke forestille mig, at man ikke også vil stemme for forslag fra SF, som man i øvrigt er enig i.
Lotte Bundsgaard (S), 2004-03-23:
Mit spørgsmål er ganske kort: Mener Venstre, at der er en maksimal grænse for, hvor meget man skal betale for at få sit barn passet?
Pia Kristensen (DF), 2004-03-23:
Jeg vil sige til hr. Villy Søvndal, som taler om bragesnak: Vi syntes også, det var bragesnak, da ministeren meldte ud med det idékatalog, for i en overskrift stod der Bedre vilkår for børnefamilierne, og så var der nogle helt konkrete bud på, hvad man troede, regeringen ville gøre. Jeg tror også nok, at hr. Villy Søvndal bemærkede i en af Folketingets spørgetimer, at Dansk Folkeparti faktisk var kritiske over for, at regeringspartierne kom med forskellige bud på, hvad man kunne gøre, og vi sagde klart og tydeligt den dag, at vi ønskede et klart og samlet udspil, inden vi ville tage stilling til noget som helst.
Så vil jeg sige til hr. Villy Søvndal: Vi har ingen fine fornemmelser.
Jeg har før sagt det, og jeg kan godt sige det igen: Hvis vi bliver præsenteret for et forslag, som vi synes
er godt, og som vi synes er fornuftigt at støtte lige præcis her og nu, så støtter vi det uanset partifarve.
Nu kan jeg så godt oversætte bragesnak.
Vi mener, at regeringen skal komme med et samlet udspil, og så skal der også være en finansieringsdel til.
Dansk Folkeparti synes faktisk, at man kan kræve af en regering, at en minister ikke går ud og udtaler sig på en regerings vegne, hvor det andet regeringsparti måske ikke er enig.
Så vil jeg sige, når man kigger på det her beslutningsforslag, at for det første fylder det jo næsten ingenting, og for det andet er det tydeligt, at både det forslag, vi behandler her, og det, der kommer på torsdag, jo er ting, som SF har taget ud, bl.a. fra socialministerens idékatalog.
Men kom bare med det hele, og som sagt vil vi tage stilling til alle forslag, både regeringens udspil og alle de forslag, der ligger fra alle andre partier.
Først når vi har det hele samlet, kan vi se, hvad vi vil prioritere.
Så længe vi ikke ved, hvad det er for nogle konkrete initiativer, regeringen vil komme med, kan vi jo heller ikke sige, om det er gode eller dårlige initiativer.
Flemming Oppfeldt (V), 2004-03-23:
Jeg tror, hr. Villy Søvndal har et problem, for det er jo en kendsgerning, at der er flyttet 500 mio. kr. ud af statskassen til kommunerne, og de penge bruges i hjemmehjælpen til eksempelvis erstatningshjemmehjælp.
Jeg synes, det er et lidt sørgeligt bevis, SF prøver at føre frem her.
Vi ved, at sådan er det.
De her ting er altså ikke luftige.
Det er simpelt hen noget, som eksisterer, og som de ældre kan benytte sig af i dag.
Det er også derfor, vores hjemmehjælp i disse år begår store fremskridt.
Villy Søvndal (SF), 2004-03-23:
Jo, vi er bestemt nysgerrige og spændte, for man må sige, at socialministeren har spændt forventningerne meget højt rundtomkring med udspillet fra vinterferien.
Til gengæld synes jeg, at det, vi forholder os til i dag, nemlig om det er rimeligt, at forældre skal betale så meget, altså helt op til 3.500 kr. om måneden for at få passet børn, egentlig er nemt nok at forholde sig til, nemlig at det klart ikke er rimeligt, specielt ikke hvis man er optaget af at give børnefamilierne mere tid, for det tvinger jo børnefamilierne ud på arbejdsmarkedet for at kradse alle de penge hjem, de skal bruge til at betale daginstitutionstakster.
Det er nu engang sådan, at den eneste måde, man kan sænke daginstitutionstaksterne på, er ved at kigge på et loft for forældrebetaling, medmindre man fra Folketingets side vil
ind og blande sig i normeringer og sådan noget.
Det ville være et meget vidtgående skridt fra centralmagtens side.
Pia Kristensen (DF), 2004-03-23:
Ja, nu er det ikke op til mig at blande mig i, hvem der er sur på hvem.
Hr. Villy Søvndal henviser hele tiden til de bud, som socialministeren kom med.
Men kunne hr. Villy Søvndal ikke forestille sig, at der måske kom nogle flere forslag i det samlede udspil, og er hr. Villy Søvndal ikke også interesseret i at se, hvad det udspil egentlig indeholder? Er hr. Villy Søvndal ikke så nysgerrig, at SF også vil vente og se, hvad der ligger i det udspil, og om der måske er en masse udspil, som er meget bedre end lige præcis det forslag, som SF har fremsat i dag?
Villy Søvndal (SF), 2004-03-23:
Det gør vi i hvert fald hjemme hos os - altså prioriterer.
Det, jeg bare syntes var dybt bekymrende, var, at de store, stærke mænd i regeringen var så hårde ved socialministeren, at jeg syntes, vi havde brug for at slå ring om hende for at få tankerne til at gro og ikke blive slået ned med det samme.
Jeg forstod, at statsministeren var meget sur over, at mens han havde været væk, havde man brugt frirummet til sådan at løbe rundt og love til højre og til venstre.
Jeg forstod det sådan, at sådan noget skulle ikke gentage sig.
Så kan man godt være bekymret for, om der overhovedet kommer noget ud af det.
Pia Kristensen (DF), 2004-03-23:
Jeg vil godt sådan til en afklaring sige til hr. Villy
Søvndal, at Dansk Folkepartis tøven og forvirring jo skyldes, at der netop er kommet så mange bud på, hvad man kan gøre for at forbedre børnefamiliernes forhold.
Det holder os lidt tilbage, for vi ønsker at se det udspil, der kommer fra regeringen.
Vi er meget spændte på at se, hvilke konkrete bud der kommer på, hvad man kan gøre for at forbedre børnefamiliernes vilkår.
Det kunne jo være, at der var nogle bedre bud end at nedsætte priserne på pasning.
Så vil jeg spørge hr. Villy Søvndal, om han ikke er enig
i, at vi ikke ved, hvilke udspil, hvilke bud på forbedringer regeringen kommer med.
Er hr. Søvndal ikke enig i, at det ville være sund fornuft at se det udspil fra regeringen og sammenholde det med de andre partiers udspil og så herefter prioritere?
Er det ikke også sådan, man gør i dagligdagen derhjemme?
Line Barfod (EL), 2004-03-23:
I Enhedslisten mener vi, at daginstitutioner burde være gratis, at det burde være et tilbud for alle børn i Danmark på samme måde, som vi har en gratis folkeskole.
Vi er meget glade for, at det står i grundloven, at folkeskolen skal være gratis.
Det kunne være, at vi, når vi en dag får en grundlovsændring, også skulle få skrevet ind, at daginstitutioner skal være gratis, så vi kunne sikre det fremover og sikre betydningen af, at børn får et godt tilbud om noget, der ikke bare er en opbevaring, mens forældrene er på arbejde, men reelt er et pædagogisk tilbud med gode muligheder for børnene til at lege med andre børn og have det sjovt.
Man må sige med den forbrugsfest, som regeringen og Dansk Folkeparti med deres panikpakke har sat i gang, ville vi langt hellere have, at forbrugsfesten blev til gavn for børnene, og at man sikrede, at der var nogle gode daginstitutioner.
Det handler både om, at man skal kunne have børnene gratis i daginstitution, så forældrene har lidt flere penge at gøre godt med derhjemme - det synes vi havde været en bedre måde end skattelettelser, langt mere målrettet -
men også at vi sikrede, at der var ordentlige forhold i daginstitutionerne, for det er jo den anden del af det, at vi sørger for, at der er voksne nok til at tage sig af børnene, at der ikke er for mange børn klumpet sammen på for få kvadratmeter, så børnene får høreskader, fordi de skal råbe så højt, som det er tilfældet i dag.
Så vi synes, der er meget at tage fat på på daginstitutionsområdet.
Vi går som sagt ind for gratis daginstitutioner, så vi mener, at SF's forslag er et skridt på vejen, og derfor støtter vi det selvfølgelig og håber på, når vi efter et valg får et andet flertal, at vi så kan finde sammen om, hvordan vi får nedsat betalingen for daginstitutioner, så vi får stoppet den udvikling, der er i gang i øjeblikket, hvor regeringen med den ene hånd deler skattelettelser ud til de rigeste i samfundet og med den anden hånd tager penge i form af øget brugerbetaling både på daginstitutioner og kollektiv trafik osv., således at de, der har mindst, virkelig kommer til at skulle betale.
Det synes vi er den helt forkerte vej.
Vi ønsker at gå den anden vej.
Sandy Brinck (S), 2004-03-23:
Jeg kan sådan set godt forstå, at Dansk Folkeparti er lidt usikre på, hvad regeringen vil, og at det kan skabe noget forvirring.
Men her har vi jo at gøre med helt konkrete forslag, som er skrevet ned på papir, som man kan læse og man kan forholde sig til.
Der synes jeg så, at det bliver en lille bitte smule søgt, at Dansk Folkeparti ikke vil forholde sig til det, fordi de nu synes, at der er for mange, der er skrevet ned på papir og er helt konkrete.
Jeg ærgrer mig da over, at Dansk Folkeparti synes, det går for hurtigt med socialdemokratisk politikudvikling, men det har vi nu tænkt os at gøre alligevel. Når fru Pia Kristensen alligevel vælger ikke at ville forholde sig til det, der er nedfældet på papir, men vil afvente regeringens udvalgsarbejde, til trods for at fru Pia Kristensen lige her for et kort øjeblik siden kaldte det bragesnak, så synes jeg, at vi har krav på at få at vide, hvor længe Dansk Folkeparti så vil vente på at få noget konkret på skrift fra regeringen.
Eva Kjer Hansen (V), 2004-03-23:
Reglen om, at kommunerne måtte hæve forældrebetalingen til 33 pct. mod at indføre pasningsgaranti, blev gennemført af den tidligere SR-regering for 4 år siden.
Muligheden for at hæve forældrebetalingen kunne ske gradvis fra år 2000 til år 2002.
Jeg går ud fra, at de daværende regeringspartier naturligvis står ved deres aftale med kommunerne og ikke nu,
hvor aftalen er gennemført, løber langt væk fra det, man selv har stået for.
SF ønsker at give børnefamilierne en øjeblikkelig håndsrækning gennem en reduktion af det loft på forældrebetalingen, der er i dag, fra 33 pct. til 30 pct.
Jeg finder det langt vigtigere at få undersøgt, hvorfor priserne på dagtilbuddene er, som de er, hvilken og om der er sammenhæng mellem pris og kvalitet, og især hvorfor prisen varierer så meget kommunerne imellem.
Derfor ser jeg frem til den undersøgelse, der er iværksat fra socialministerens side.
I Venstre finder vi i øvrigt, at forældrebetalingen skal være forholdsmæssig.
Jeg synes, at det er meget fair, at forældrene betaler en trediedel, og at det offentlige betaler to trediedele plus anlægsomkostningerne til dagtilbuddene.
Så skal jeg i øvrigt sige på vegne af Det Konservative Folkeparti, at de afviser beslutningsforslaget.
Henriette Kjær (KF), 2004-03-23:
Ja, det har jeg.
Nu har jeg glemt at tage tallet med herop, men det er ganske mange penge.
Så selv om beslutningsforslaget er beskrevet ganske kort og det ser uskyldigt ud, så er det da i hvert tilfælde sådan, at vi skal skære ned på nogle andre grupper for at finde pengene til at finansiere det her forslag.